[{"text_idx": "#000000", "text": "Rhywun ar dy ochr di"}, {"text_idx": "#000002", "text": "Gan ein bod bellach yn o\u0302l mewn cyfnod clo gydag ysgolion wedi cau i\u2019r mwyafrif o ddisgyblion, roeddem eisiau rhannu\u2019r hyn rydych chi wedi\u2019i ddweud wrthym am eich teimladau am Covid-19 a dysgu o adref."}, {"text_idx": "#000003", "text": "To read this article in English, click here"}, {"text_idx": "#000004", "text": "Yn o\u0302l yn fis Hydref 2020 roeddem yn awyddus i wybod sut roedd plant a phobl ifanc fel ti yn teimlo ar o\u0302l setlo yn o\u0302l yn yr ysgol yn dilyn y cyfnod clo cyntaf. Roedd pethau yn wahanol iawn bellach, ac roedd angen dod i\u2019r arfer a\u0302 threfn newydd yr ysgol. Roeddem yn awyddus i ddysgu am y da a\u2019r drwg i sicrhau ein bod yn darparu\u2019r cyngor a\u2019r arweiniad sydd ei angen arnat ti."}, {"text_idx": "#000005", "text": "Roedd arolwg ar ein tudalennau cyfryngau cymdeithasol am wythnos ym mis Hydref. Cafodd ei lenwi gan 321 ohonoch gydag atebion gonest iawn. O\u2019r atebion yma mae Meic wedi creu adroddiad ffansi \u2018Dy Lais: Dychwelyd i\u2019r Ysgol\u2019. Rydym yn rhannu\u2019r adroddiad gyda phobl broffesiynol eraill sydd yn gweithio gyda phobl ifanc. Gwnaed hyn i roi dealltwriaeth well iddynt am y ffordd rydych chi\u2019n teimlo. Roeddem yn meddwl y byddet ti\u2019n hoffi clywed sut mae plant a phobl ifanc eraill yng Nghymru yn teimlo hefyd. Clicia yma i fynd yn syth i\u2019r adroddiad."}, {"text_idx": "#000006", "text": "Os nad wyt ti\u2019n awyddus iawn i ddarllen dogfen hir, yna rydym wedi creu fideo hefyd. Mae\u2019n rhannu rhai o\u2019r uchafbwyntiau o\u2019r adroddiad, yn ogystal a\u0302 rhai o\u2019r sylwadau."}, {"text_idx": "#000007", "text": "Nid yw pawb yn mynd i rannu\u2019r un farn pan ddaw at Covid-19 ac addysg. Bydd yn cael mwy o effaith ar rai pobl. Gall pethau fel sefyllfa deuluol, mynediad i ddigidol, iechyd meddwl ac ati gael effaith mawr ar dy brofiadau drwy\u2019r cyfnod clo."}, {"text_idx": "#000008", "text": "Bydd pethau\u2019n teimlo\u2019n haws i rai y tro hyn efallai. Rydych chi wedi bod drwyddi gynt ac ysgolion wedi paratoi yn well gyda gwersi byw. Efallai bydd pethau\u2019n teimlo\u2019n waeth oherwydd y cyfnod hir ers cychwyn y pandemig. Rwyt ti angen cyswllt wyneb i wyneb ac yn ofni\u2019r syniad o orfod dysgu o adref eto."}, {"text_idx": "#000009", "text": "Roedd yn glir o\u2019r arolwg pa mor gymysg oedd teimladau plant a phobl ifanc am y cyfnod clo a\u2019ch addysg. Roeddech yn teimlo\u2019n hapus am fod yn o\u0302l, gweld ffrindiau a chael gwersi wyneb i wyneb eto. Ond gellir teimlo\u2019n bryderus hefyd, yn poeni am ddal Covid neu fod ar ei ho\u0302l hi gyda\u2019r gwaith ysgol."}, {"text_idx": "#000010", "text": "Gall fod yn ddryslyd iawn cael teimladau mor gymysg, gorfoledd un munud ac iselder y munud wedyn! Gall fod yn anodd iawn ymdopi a\u0302 hyn. Mae\u2019r wlad gyfan (rhan fwyaf o\u2019r byd i ddweud y gwir) yn profi hyn nawr. Ni ddylid teimlo embaras os yw ymdopi yn anodd. Mae ein llinell gymorth yn derbyn mwy o gysylltiadau gan blant a phobl ifanc sydd ddim yn ymdopi oherwydd effaith Covid ac mae ein cynghorwyr yn gallu cynnig cymorth."}, {"text_idx": "#000011", "text": "Mae siarad gyda rhywun am dy deimladau yn bwysig iawn. Gall teuluoedd a ffrindiau gynnig cefnogaeth \u2013 wyneb i wyneb neu ar y ffo\u0302n, neges testun neu alwad fideo. Ond, os nad wyt ti\u2019n gallu siarad a\u0302 rhywun, neu\u2019n teimlo nad wyt ti\u2019n derbyn y gefnogaeth neu\u2019r cyngor rwyt ti ei angen, yna mae Meic yno i ti bob dydd, rhwng 8yb a hanner nos. Nid wyt ti ar ben dy hun."}, {"text_idx": "#000012", "text": "Mae Meic yn wasanaeth cyfrinachol, felly nid oes rhaid rhoi enw ac nid ydym yn gweld o ble rwyt ti\u2019n galw. Ni fyddem yn ailadrodd yr hyn rwyt ti wedi\u2019i rannu gydag unrhyw un, heblaw am mewn sefyllfaoedd penodol, os ydym yn poeni bod dy fywyd di mewn perygl neu fod rhywun yn achosi niwed i ti er esiampl. Cer draw i weld yr holl amgylchiadau yn ein herthygl Beth yw Cyfrinachedd? Byddem yn dweud wrthyt ti os oes rhaid i ni dorri cyfrinachedd ac yn siarad drwy\u2019r hyn rydym yn ei wneud ac ateb unrhyw gwestiynau Ni fyddem yn gwneud hyn y tu o\u0302l i dy gefn."}, {"text_idx": "#000013", "text": "Gellir cysylltu a\u0302 Meic yn rhad ac am ddim, ac nid oes rhaid i ti siarad chwaith os nad wyt ti\u2019n teimlo\u2019n gyfforddus yn gwneud. Mae posib gyrru neges testun neu sgwrsio ar-lein os bydda\u2019n well gen ti beidio siarad gyda rhywun ar y ffo\u0302n."}, {"text_idx": "#000014", "text": "Mae cynghorwyr Meic wedi cael eu hyfforddi i helpu. Byddant yn siarad dros bethau gyda thi, yn gweithio gyda thi i ddarganfod ffyrdd i ymdopi, a darganfod adnoddau a gwasanaethau gall helpu os wyt ti angen."}, {"text_idx": "#000017", "text": "Am ddim o ffonau symudol. Ni fydd yn ymddangos ar y bil."}, {"text_idx": "#000019", "text": "Oes rhywun yn gwrando arnat ti?"}, {"text_idx": "#000020", "text": "Rhywun i wrando. Rhywun i'th gymryd o ddifrif. Rhywun i roi cyngor."}, {"text_idx": "#000026", "text": "Arholiadau a dy Iechyd Meddwl"}]